L'istorgia da la chasa federala sco comic

A l'entschatta avrigl è cumparì il comic "Il misteri alv" da Matthias Gnebm e Francis Rivolta. EI preschenta a moda autentica la chasa federala en furma d'in comic. L'ediziun tegna quint dal 100avel anniversari da la chasa federala e dat invista en las localitads da quest bajetg istoric. L'istorgia raquintada è in crimi che gioga en las salas dal cussegl naziunal e dal cussegl dals chantuns, en ils corridors e la cupla e mussa uschia ils lieus ch'ins enconuscha da la televisiun e ch'èn l'origin da nundumbraivlas decisiuns politicas.
In pitschen fresco è svanì in bel di. Signur Jacques e dunna Anna, spezialists per enguladitschs d'art, vegnan incumbensads cun las inquisiziuns. Els van atras l'entira chasa federala dal tschaler fin si tar la cupla senza chattar insatge. E curt suenter svanescha ina notg er anc il grond maletg en la sala dal cussegl naziunal. La persuna suspectada è l'emprim Felix V. da l'equipa da nettegiament. EI ha colur vi da sia vestgadira. Ma èsi propi stà el ch'ha engulà ils frescos custaivels? E tge muntada ha la maschina en tschaler che tegna frestga dapi l'onn 1902 la colur dals frescos? Vegnan ils detectivs a chattar ils maletgs? Dumondas senza fin. Scleriments dat la lectura dal comic ch'è cumpari en in'ediziun da la Lia Rumantscha e l'Uniun Rumantsch Grischun (URG).
Il comic "Il misteri alv" ha 48 paginas cun illustraziuns en colur, cuntegna er plans da la chasa federala e po vegnir retratg per il pretsch da fr. 28.00 tar tut las librarias che vendan cudeschs rumantschs.

[Pagina rumantscha]